CELEX: 32021R0770
Language: et
Date: 2021-04-30 00:00:00
Title: Nõukogu määrus (EL, Euratom) 2021/770, 30. aprill 2021, mis käsitleb ringlusse võtmata plastpakendijäätmetel põhinevate omavahendite arvutamist, nimetatud omavahendite kättesaadavaks tegemise meetodeid ja menetlusi, rahavajaduste rahuldamise meetmeid ning kogurahvatulul põhinevate omavahendite teatavaid aspekte

11.5.2021   
               
               
                  ET
               
               
                  Euroopa Liidu Teataja
               
               
                  L 165/15
               
            
         NÕUKOGU MÄÄRUS (EL, Euratom) 2021/770,
         30. aprill 2021,
         mis käsitleb ringlusse võtmata plastpakendijäätmetel põhinevate omavahendite arvutamist, nimetatud omavahendite kättesaadavaks tegemise meetodeid ja menetlusi, rahavajaduste rahuldamise meetmeid ning kogurahvatulul põhinevate omavahendite teatavaid aspekte
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 322 lõiget 2,
         võttes arvesse Euroopa Aatomienergiaühenduse asutamislepingut, eriti selle artiklit 106a,
         võttes arvesse Euroopa Komisjoni ettepanekut,
         võttes arvesse Euroopa Parlamendi arvamust, (1)
         
         võttes arvesse Euroopa Kontrollikoja arvamust (2)
         
         ning arvestades järgmist:
         
                     (1)
                  
                  
                     Nõukogu otsuse (EL, Euratom) 2020/2053 (3) artikli 2 lõike 1 punktis c osutatud ringlusse võtmata plastpakendijäätmetel põhinevad omavahendid (edaspidi „ringlusse võtmata plastpakendijäätmetel põhinevad omavahendid“) peavad olema liidule kättesaadavad võimalikult headel tingimustel ning seda silmas pidades tuleks kehtestada õigusnormid, mille alusel liikmesriigid kõnealused omavahendid komisjoni käsutusse annavad.
                  
               
                     (2)
                  
                  
                     Nõukogu määrusega (EL, Euratom) nr 609/2014 (4) sätestatakse õigusnormid, mis käsitlevad otsuse (EL, Euratom) 2020/2053artikli 2 lõike 1 punktides a, b ja d osutatud liidu omavahendite komisjonile kättesaadavaks tegemist ning muude omavahendite suhtes kohaldatavaid ühiseid halduskokkuleppeid, mida saab juhul, kui puudub kõigi liidu omavahendite kättesaadavaks tegemist reguleeriv üks ühtne määrus, kohaldada vajaduse korral mutatis mutandis.
                  
               
                     (3)
                  
                  
                     Liikmesriigid peaksid tegema komisjoni jaoks kättesaadavaks komisjonile vajalikud dokumendid ja teabe, et komisjon saaks kasutada talle seoses liidu omavahenditega antud volitusi. Eelkõige peaksid liikmesriigid saatma komisjonile ringlusse võtmata plastpakendijäätmetel põhinevate omavahendite kohta regulaarselt aruandeid.
                  
               
                     (4)
                  
                  
                     Liikmesriigid peaksid suutma komisjonile igal ajal esitada ringlusse võtmata plastpakendijäätmetel põhinevate omavahendite koguse arvutamist tõendavad dokumendid.
                  
               
                     (5)
                  
                  
                     Kogurahvatulul põhinevate omavahendite suhtes kohaldatav ühtne sissenõudmismäär (edaspidi „kogurahvatulul põhinevad omavahendid“), millele on osutatud otsuse (EL, Euratom) 2020/2053 artikli 2 lõike 1 punktis d, tuleks kindlaks määrata pärast seda, kui kõigist muudest kõnealuse otsuse artikli 2 lõike 1 punktides a, b ja c osutatud omavahenditest saadav tulu ning täiendavate teadusuuringute ja tehnoloogia arenduskavade rahalistest toetustest saadavad tulud ja muud tulud on kokku arvatud.
                  
               
                     (6)
                  
                  
                     Kogurahvatulul põhinevate omavahendite brutomaksete vähendamisi, mida on lubatud Taanil, Saksamaal, Austrial, Madalmaadel ja Rootsil otsuse (EL, Euratom) 2020/2053 artikli 2 lõike 4 kohaselt teha, tuleks arvesse võtta kogurahvatulul põhinevate omavahendite kontole kandmisel vastavalt määruse (EL, Euratom) nr 609/2014 artikli 6 lõike 3 kolmandale lõigule ja kättesaadavaks tegemisel vastavalt kõnealuse määruse artiklile 10a.
                  
               
                     (7)
                  
                  
                     Selleks et tagada liidu eelarve rahastamine igas olukorras, tuleks sätestada menetlus, mille kohaselt peavad liikmesriigid tegema eelarvesse kantud ringlusse võtmata plastpakendijäätmetel põhinevad omavahendid liidule kättesaadavaks igakuiste kaheteistkümnendikosadena ning kättesaadavaks tehtud summasid hiljem korrigeerima.
                  
               
                     (8)
                  
                  
                     Ringlusse võtmata plastpakendijäätmetel põhinevate omavahendite arvutamise metoodika tuleks selgelt sätestada, võttes arvesse nõukogu otsuse (EL, Euratom) 2020/2053 artikli 2 lõike 1 punktis c sätestatud kohaldatavaid sissenõudmismäärasid.
                  
               
                     (9)
                  
                  
                     Ringlusse võtmata plastpakendijäätmetel põhinevad omavahendid tuleks kättesaadavaks teha tasumisele kuuluvate summade kandmise teel määruse (EL, Euratom) nr 609/2014 kohaselt selleks otstarbeks komisjoni nimel avatud kontole iga liikmesriigi riigikassas või liikmesriigi poolt selleks määratud asutuses.
                  
               
                     (10)
                  
                  
                     Lihtsustamise huvides tuleks ringlusse võtmata plastpakendijäätmetel põhinevate omavahendite korrigeerimise menetlust ühtlustada praeguste omavahendite korrigeerimist käsitlevate sätetega. Korrigeerimiste kogusumma tuleks liikmesriikide vahel koheselt ümber jagada.
                  
               
                     (11)
                  
                  
                     Komisjonil peaks olema piisav rahavaru, et täita aasta alguskuudesse koonduvate maksetega seotud regulatiivseid nõudeid, kui see on põhjendatud rahavajadustega.
                  
               
                     (12)
                  
                  
                     Selleks et saavutada liidu eesmärgid, peaks viivise arvutamise kord tagama eelkõige selle, et ringlusse võtmata plastpakendijäätmetel põhinevad omavahendid tehakse kättesaadavaks ettenähtud ajaks ja täies mahus. Liikmesriigid peaksid tasuma viivist, kui omavahendite kandmine kontole hilineb. Kooskõlas usaldusväärse finantsjuhtimise põhimõttega tuleks kanda hoolt selle eest, et hilinemisega kättesaadavaks tehtud ringlusse võtmata plastpakendijäätmetel põhinevatelt omavahenditelt tasumisele kuuluva viivise sissenõudmise kulu ei ületaks tasumisele kuuluva viivise summat.
                  
               
                     (13)
                  
                  
                     Tuleks kehtestada usaldusväärne ja kiire läbivaatamismenetlus, et lahendada võimalikke vaidlusi, mis võivad liikmesriigi ja komisjoni vahel tekkida seoses ringlusse võtmata plastpakendijäätmetel põhinevaid omavahendeid käsitlevate aruannete korrigeerimise summadega või seoses sellega, kas väidetavat andmete esitamata jätmist võib liikmesriigile süüks panna, vältides seeläbi aeganõudvaid ja kulukaid menetlusi Euroopa Liidu Kohtus.
                  
               
                     (14)
                  
                  
                     Ringlusse võtmata plastpakendijäätmetel põhinevate omavahenditega seotud finantseeskirjade nõuetekohase kohaldamise hõlbustamiseks on vaja lisada sätted, millega tagatakse tihe koostöö liikmesriikide ja komisjoni vahel.
                  
               
                     (15)
                  
                  
                     Selleks et tagada käesoleva määruse rakendamiseks ühetaolised tingimused, tuleks komisjonile anda rakendamisvolitused seoses ringlusse võtmata plastpakendijäätmetel põhinevaid omavahendeid käsitlevate aruandevormide kehtestamisega ja liikmesriikide ning komisjoni vaheliste võimalike vaidluste lahendamiseks kasutatava läbivaatamismenetluse täpsema kindlaksmääramisega. Neid volitusi tuleks teostada kooskõlas Euroopa Parlamendi ja nõukogu määrusega (EL) nr 182/2011 (5).
                  
               
                     (16)
                  
                  
                     Rakendusaktid ringlusse võtmata plastpakendijäätmetel põhinevaid omavahendeid käsitlevate aruannete vormide koostamise kohta tuleks nende tehnilist iseloomu arvestades vastu võtta nõuandemenetluse teel.
                  
               
                     (17)
                  
                  
                     Selleks et hõlbustada ringlusse võtmata plastpakendijäätmetel põhinevate omavahendite kasutuselevõttu, peaksid liikmesriigid esitama prognoosid hiljemalt käesoleva määruse jõustumisele järgneva teise kuu viimaseks päevaks. Need prognoosid peaksid põhinema parimal hinnangul ringlusse võtmata plastpakendijäätmete massi kohta arvutatuna vastavalt läbivaadatud metoodikale, mis on sätestatud Euroopa Parlamendi ja nõukogu direktiivis 94/62/EÜ, (6) mida on muudetud Euroopa Parlamendi ja nõukogu direktiiviga (EL) 2018/852, (7) ning komisjoni otsuses 2005/270/EÜ, (8) mida on muudetud komisjoni rakendusotsusega (EL)2019/665 (9) (edaspidi „läbivaadatud metoodika“). Läbivaadatud metoodikale ülemineku hõlbustamiseks peaks liikmesriikidel olema võimalik esitada 2021. ja 2022. aastal oma prognoosid eelmise metoodika alusel.
                  
               
                     (18)
                  
                  
                     Ühtsuse tagamiseks peaks käesolev määrus jõustuma otsusega (EL, Euratom) 2020/2053 samal päeval ning seda tuleks kohaldada nimetatud otsusega samast päevast, nimelt alates 1. jaanuarist 2021,
                  
               ON VASTU VÕTNUD KÄESOLEVA MÄÄRUSE:
         I PEATÜKK
         
            ÜLDSÄTTED
         
         
            Artikkel 1
            Reguleerimisese
            Käesoleva määrusega kehtestatakse õigusnormid otsuse (EL, Euratom) 2020/2053 artikli 2 lõike 1 punktis c osutatud ringlusse võtmata plastpakendijäätmetel põhinevate omavahendite (edaspidi „ringlusse võtmata plastpakendijäätmetel põhinevad omavahendid“) arvutamise, nimetatud omavahendite komisjonile kättesaadavaks tegemise, sularahavajaduste rahuldamiseks vajalike meetmete ning spetsiifilise mõju kohta kõnealuse otsuse artikli 2 lõike 1 punktis d osutatud kogurahvatulul põhinevate omavahendite suhtes kohaldatava ühtse sissenõudmismäära arvutamisele.
         
         
            Artikkel 2
            Tõendavate dokumentide säilitamine
            
               1.   Liikmesriigid säilitavad ringlusse võtmata plastpakendijäätmetel põhinevate omavahenditega seotud tõendavad dokumendid asjaomasele eelarveaastale järgneva viienda aasta 31. juulini.
            
            
               2.   Kui käesoleva artikli lõikes 1 osutatud tõendavate dokumentide kontrollimisel vastavalt nõukogu määruse (EL, Euratom) 2021/768 (10) artikli2 lõikele 5 ilmneb vajadus neid parandada või muuta, siis säilitatakse neid dokumente käesoleva artikli lõikes 1 ette nähtud ajast kauem ja nii kaua, et neid saaks parandada või muuta ja tulemust kontrollida.
            
            
               3.   Juhul kui liikmesriigi ja komisjoni vaheline vaidlus, mis käsitleb ringlusse võtmata plastpakendijäätmetel põhinevate omavahendite teatava summa kättesaadavaks tegemise kohustust või kontrollimist puudutavaid väiteid või andmete esitamata jätmist, lahendatakse komisjoni või Euroopa Liidu Kohtu otsusega vastastikuse kokkuleppe teel, esitab liikmesriik komisjonile finantsjärelevalveks vajalikud tõendavad dokumendid kahe kuu jooksul pärast vaidluse lahendamist.
            
         
         
            Artikkel 3
            Halduskoostöö
            
               1.   Iga liikmesriik teavitab komisjoni järgnevast:
               
                           a)
                        
                        
                           ringlusse võtmata plastpakendijäätmetel põhinevate omavahendite arvutamise, kindlaksmääramise, kättesaadavaks tegemise ja kontrollimise eest vastutavate talituste ja asutuste nimed ning nende talituste ja asutuste rolli ning tegevust reguleerivad põhisätted;
                        
                     
                           b)
                        
                        
                           õigus- ja haldusnormidega kehtestatud üldsätted ja raamatupidamiseeskirjad, mis käsitlevad ringlusse võtmata plastpakendijäätmetel põhinevate omavahendite arvutamist, kindlaksmääramist, kättesaadavaks tegemist ja komisjonipoolset kontrollimist;
                        
                     
                           c)
                        
                        
                           kõigi nende haldusdokumentide ja arvestuskirjete täpsed nimetused, kuhu on kantud ringlusse võtmata plastpakendijäätmetel põhinevad omavahendid, eelkõige dokumendid ja kirjed, mida kasutatakse artiklis 5 ette nähtud raamatupidamisarvestuse pidamisel.
                        
                     Komisjonile teatatakse viivitamata kõigist esimese lõigu punktis a osutatud nimetustes või esimese lõigu punkti b sätetes tehtud muudatustest.
            
            
               2.   Liikmesriigi taotluse korral edastab komisjon lõikes 1 osutatud teabe kõikidele liikmesriikidele.
            
         
         
            Artikkel 4
            Spetsiifiline mõju kogurahvatulul põhinevatele omavahenditele
            
               1.   Määruse (EL, Euratom) nr 609/2014 artiklis 5 osutatud ühtse määra kehtestamiseks lisatakse otsuse (EL, Euratom) 2020/2053 artikli 2 lõike 1 punktis c osutatud tulu kõnealuse otsuse artikli 2 lõike 1 punktides a ja b osutatud tulule, et arvutada eelarveosa, mis tuleb katta kogurahvatulul põhinevatest omavahenditest.
            
            
               2.   Otsuse (EL, Euratom) 2020/2053 artikli 2 lõike 4 kohaselt Taanil, Saksamaal, Austrial, Madalmaadel ja Rootsil teha lubatud brutomaksete vähendamise suhtes kohaldatakse määruse (EL, Euratom) nr 609/2014 artikli 6 lõike 3 kolmandat lõiku ja artiklit 10a.
            
         
         II PEATÜKK
         
            RINGLUSSE VÕTMATA PLASTPAKENDIJÄÄTMETEL PÕHINEVATE OMAVAHENDITE RAAMATUPIDAMISARVESTUS
         
         
            Artikkel 5
            Raamatupidamisarvestusse kandmine ja aruandlus
            
               1.   Ringlusse võtmata plastpakendijäätmetel põhinevate omavahendite arvestust peab iga liikmesriigi riigikassa või samalaadseid funktsioone täitev muu riigiasutus (edaspidi „riigikassa“) või iga liikmesriigi keskpank.
            
            
               2.   Omavahendite arvestamisel loetakse kuu lõppenuks mitte varem kui omavahendite arvutamise või kindlaksmääramise kuu viimasel tööpäeval kell 13.00.
            
            
               3.   Ringlusse võtmata plastpakendijäätmetel põhinevate omavahendite kaheteistkümnendikosad kantakse kontole iga kuu esimesel tööpäeval.
               Artiklis 9 osutatud arvutustulemus kirjendatakse kord aastas.
            
            
               4.   Iga aasta 15. aprilliks saadab iga liikmesriik komisjonile prognoosid ringlusse võtmata plastpakendijäätmete massi kohta jooksval ja järgmisel aastal.
            
            
               5.   Iga aasta 31. juuliks saadab iga liikmesriik komisjonile aastaaruande jooksvast aastast loetuna üle-eelmise aasta kohta („n – 2“) koos statistikaga liikmesriigis tekkinud plastpakendijäätmete massi ja ringlusse võetud plastpakendijäätmete massi kohta kilogrammides ning aastaaruande jooksvast aastast loetuna üle-eelmise aasta kohta („n – 2“) koos artikli 6 kohase ringlusse võtmata plastpakendijäätmetel põhinevate omavahendite summade arvutusega.
            
            
               6.   Komisjon võtab vastu rakendusakte, millega kehtestatakse käesoleva artikli lõikes 5 osutatud ringlusse võtmata plastpakendijäätmetel põhinevate omavahendite aruannete vormid. Nimetatud rakendusaktid võetakse vastu kooskõlas artikli 14 lõikes 2 osutatud nõuandemenetlusega.
            
         
         III PEATÜKK
         
            RINGLUSSE VÕTMATA PLASTPAKENDIJÄÄTMETEL PÕHINEVATE OMAVAHENDITE ARVUTAMINE
         
         
            Artikkel 6
            Ringlusse võtmata plastpakendijäätmetel põhinevate omavahendite arvutamine
            
               1.   Ringlusse võtmata plastpakendijäätmetel põhinevad omavahendid arvutatakse vastavalt otsuse (EL, Euratom) 2020/2053 artikli 2 lõike 1 punktile c. Plastpakendijäätmete mass arvutatakse vastavalt direktiivi 94/62/EÜ artiklile 6a ning otsuses 2005/270/EÜ, eelkõige selle artiklis 6c sätestatud metoodikale.
            
            
               2.   Iga liikmesriigi ringlusse võtmata plastpakendijäätmetel põhinevate omavahendite summa arvutatakse eurodes.
            
            
               3.   Ringlusse võtmata plastpakendijäätmetel põhinevate omavahendite iga-aastane summa määratakse kindlaks artikli 5 lõikes 4 osutatud prognoosi alusel.
            
         
         IV PEATÜKK
         
            RINGLUSSE VÕTMATA PLASTPAKENDIJÄÄTMETEL PÕHINEVATE OMAVAHENDITE KÄTTESAADAVAKS TEGEMINE
         
         
            Artikkel 7
            Riigikassa ja arvestuskord
            Määruse (EL, Euratom) nr 609/2014 artiklit 9 kohaldatakse ringlusse võtmata plastpakendijäätmetel põhinevate omavahendite suhtes mutatis mutandis.
         
         
            Artikkel 8
            Ringlusse võtmata plastpakendijäätmetel põhinevate omavahendite kättesaadavaks tegemine
            
               1.   Iga kalendriaasta kohta vastavalt artiklile 6 arvutatud summad kantakse kontole iga kuu esimesel tööpäeval. Seda tehakse kaheteistkümnendikosadena eelarve asjaomastest kogusummadest konverteerituna omavääringusse eelarveaastale eelneva kalendriaasta viimasel ametliku noteeringu päeval kehtiva, Euroopa Liidu Teataja C-seerias avaldatud vahetuskursi alusel.
            
            
               2.   Käesoleva artikli lõikes 1 osutatud summad kantakse määruse (EL, Euratom) nr 609/2014 artikli 9 lõikes 1 osutatud kontole kuu esimesel tööpäeval.
            
            
               3.   Ringlusse võtmata plastpakendijäätmetel põhinevate omavahendite ühtse sissenõudmismäära iga muutmise jaoks on vaja lõplikult vastu võtta paranduseelarve ja seepärast on vaja määruse (EL, Euratom) nr 609/2014 artikli 9 lõikes 1 osutatud kontole pärast eelarveaasta algust kantud kaheteistkümnendikosi uuesti korrigeerida.
               Sellised järelkorrektsioonid tehakse esimese kande ajal pärast paranduseelarve lõplikku vastuvõtmist, kui see võetakse vastu enne kuu 16. päeva. Muul juhul tehakse need teise kande ajal pärast paranduseelarve lõplikku vastuvõtmist. Erandina Euroopa Parlamendi ja nõukogu määruse (EL, Euratom) 2018/1046 (11) artiklist 10 kirjendatakse need järelkorrektsioonid asjaomase paranduseelarve eelarveaasta raamatupidamisarvestuses.
            
            
               4.   Iga eelarveaasta jaanuarikuu kaheteistkümnendikosad arvutatakse Euroopa Liidu toimimise lepingu artikli 314 lõikes 2 osutatud eelarveprojektis ette nähtud summade põhjal ja konverteeritakse omavääringusse vahetuskursi alusel, mis kehtib eelarveaastale eelneva kalendriaasta 15. detsembrile järgneval esimesel ametliku noteeringu päeval; korrigeerimiseks tehakse kanne järgmisesse kuusse.
            
            
               5.   Kui eelarvet ei ole vähemalt kaks nädalat enne järgmise eelarveaasta jaanuarikuu kannet lõplikult vastu võetud, teevad liikmesriigid iga kuu, kaasa arvatud jaanuari esimesel tööpäeval kande ühe kaheteistkümnendikosa kohta viimati lõplikult vastu võetud eelarvesse kantud ja ringlusse võtmata plastpakendijäätmetel põhinevate omavahendite summast; tehtud kandeid korrigeeritakse eelarve lõplikule vastuvõtmisele järgneval esimesel maksetähtpäeval, kui eelarve võetakse vastu enne asjaomase kuu 16. päeva. Muul juhul toimub korrigeerimine teisel maksetähtpäeval, mis järgneb eelarve lõplikule vastuvõtmisele.
            
         
         
            Artikkel 9
            Eelmiste eelarveaastate ringlusse võtmata plastpakendijäätmetel põhinevate omavahendite korrigeerimine
            
               1.   Artikli 5 lõikes 5 osutatud ringlusse võtmata plastpakendijäätmetel põhinevate omavahendite summade arvutamist käsitlevate aastaaruannete alusel tuleb aruande saatmisele järgneval aastal debiteerida või krediteerida kõiki liikmesriike vastava aasta prognoosi ja sama aastat käsitlevates aruannetes esitatud tegelike summade erinevuse võrra.
            
            
               2.   Komisjon arvutab iga liikmesriigi jaoks välja lõikes 1 osutatud korrigeerimistest tuleneva summa ja selle tulemuse vahe, mis saadakse, korrutades korrigeerimiste kogusummad protsendiga, mis väljendab selle liikmesriigi kogurahvatulu osa kõigi liikmesriikide kogurahvatulus, mida kohaldatakse korrektsioonide tegemiseks esitatud andmete aastale järgneva aasta eelarve suhtes 15. jaanuaril (edaspidi „netosumma“).
               Esimeses lõigus osutatud arvutuse jaoks konverteeritakse summad omavääringust eurodesse või vastupidi asjaomasele eelarveaastale eelneva kalendriaasta viimasel ametliku noteeringu päeval kehtiva, Euroopa Liidu Teataja C-seerias avaldatud vahetuskursi alusel.
               Komisjon teatab käesoleva lõike esimeses lõigus osutatud arvutuse tulemusel saadud summad liikmesriikidele enne korrektsioonide tegemiseks andmete esitamise aastale järgneva aasta 1. veebruari. Iga liikmesriik kannab netosumma määruse (EL, Euratom) nr 609/2014 artikli 9 lõikes 1 osutatud kontole sama aasta juunikuu esimesel tööpäeval.
            
            
               3.   Kontrolli tulemusel käesoleva määruse artikli 5 lõikes 5 osutatud eelnevaid aastaid käsitlevates aruannetes tehtavate kõigi korrigeerimistega kaasneb määruse (EL, Euratom) nr 609/2014 artikli 9 lõikes 1 osutatud kontokirjete korrigeerimine. Komisjon teavitab asjaomast liikmesriiki vajalikust korrigeerimisest kirja teel. Nimetatud korrigeerimisele vastav summa tehakse kättesaadavaks komisjoni poolt nimetatud kirjas määratud kuupäevaks.
            
            
               4.   Asjaomane liikmesriik võib paluda komisjonil lõikes 3 osutatud kirjas teatatud korrigeerimine läbi vaadata kahe kuu jooksul alates lõikes 3 osutatud kirja kättesaamisest. Läbivaatamine toimub otsuse alusel, mille komisjon võtab vastu hiljemalt kolm kuud pärast liikmesriigi taotluse kättesaamise kuupäeva.
               Kui komisjoni otsusega vaadatakse lõikes 3 osutatud kirjas teatatud korrigeerimisele osaliselt või täielikult vastavad summad läbi, teeb liikmesriik vastava summa kättesaadavaks […]. Liikmesriigi taotlus korrigeerimise läbivaatamiseks ega komisjoni otsuse tühistamise hagi ei mõjuta liikmesriigi kohustust korrigeerimisele vastav summa kättesaadavaks teha.
            
            
               5.   Komisjon võib vastu võtta rakendusaktid, millega määratakse kindlaks käesoleva artikli lõikes 4 osutatud läbivaatamismenetlus. Nimetatud rakendusaktid võetakse vastu kooskõlas artikli 14 lõikes 3 osutatud kontrollimenetlusega.
            
            
               6.   Pärast asjaomasele eelarveaastale järgneva viienda aasta 31. juulit ei võeta arvesse ühtegi muudatust, välja arvatud muudatused seoses punktidega, millest komisjon või liikmesriik on teatanud enne kõnealust kuupäeva.
            
            
               7.   Käesolevas artiklis osutatud toimingud kujutavad endast tulutoiminguid seoses eelarveaastaga, mille jooksul tuleb need kanda määruse (EL, Euratom) nr 609/2014 artikli 9 lõikes 1 osutatud kontole.
            
         
         
            Artikkel 10
            Kaheteistkümnendike varem kontole kandmine
            
               1.   Erivajadusteks, mis on seotud Euroopa Põllumajanduse Tagatisfondi kulude maksmisega vastavalt Euroopa Parlamendi ja nõukogu määrusele (EL) nr 1307/2013, (12) ning olenevalt liidu rahapositsioonist võib komisjon paluda liikmesriikidel kanda eelarveaasta esimeses kvartalis kuni kaks kuud varem kontole ringlusse võtmata plastpakendijäätmetel põhinevate omavahendite eelarvelistest summadest ühe kaheteistkümnendiku või osa sellest.
            
            
               2.   Ilma et see piiraks lõike 3 kohaldamist, võib erivajadusteks, mis on seotud Euroopa struktuuri- ja investeerimisfondide kulude maksmisega vastavalt Euroopa Parlamendi ja nõukogu määrusele (EL) nr 1303/2013, (13) ning olenevalt liidu rahapositsioonist komisjon paluda liikmesriikidel kanda eelarveaasta esimese kuue kuu jooksul ettemaksena varem kontole ringlusse võtmata plastpakendijäätmetel põhinevate omavahendite eelarvelistest summadest veel kuni ühe poole ühest kaheteistkümnendikust.
            
            
               3.   Kogusumma, mille komisjon võib paluda liikmesriikidel kanda sama kuu jooksul lõigete 1 ja 2 alusel ettemaksena kontole, ei ole mingil juhul suurem kui kahele täiendavale kaheteistkümnendikosale vastav summa.
            
            
               4.   Pärast esimest kuut kuud ei ületa ühe kuu taotletav kanne ühte kaheteistkümnendikku ringlusse võtmata plastpakendijäätmetel põhinevatest omavahenditest ning jääb eelarves selleks otstarbeks kirjendatud summade piiresse.
            
            
               5.   Komisjon teatab sellest liikmesriikidele ette vähemalt kaks nädalat enne lõigete 1 ja 2 alusel taotletava kande tegemist.
            
            
               6.   Komisjon teatab liikmesriikidele piisavalt aegsasti ja vähemalt kuus nädalat enne lõike 2 alusel taotletava kande tegemist ette oma kavatsusest taotleda sellise kande tegemist.
            
            
               7.   Artikli 8 lõiget 4, mis käsitleb iga aasta jaanuaris kontole kantavat summat, ning artikli 8 lõiget 5, mida kohaldatakse juhul, kui eelarvet ei ole enne eelarveaasta algust lõplikult vastu võetud, kohaldatakse lõigetes 1 ja 2 osutatud ettemaksena tehtavate kannete suhtes.
            
         
         
            Artikkel 11
            Viivis hilinemisega kättesaadavaks tehtud summadelt
            
               1.   Ringlusse võtmata plastpakendijäätmetel põhinevate omavahendite puhul makstakse viivist üksnes seoses hilinemistega järgmiste summade kontole kandmisel:
               
                           a)
                        
                        
                           artiklis 8 osutatud summad;
                        
                     
                           b)
                        
                        
                           artikli 9 lõikes 1 osutatud arvutuse tulemusel saadud summad artikli 9 lõike 2 kolmandas lõigus nimetatud seisuga;
                        
                     
                           c)
                        
                        
                           artikli 9 lõikes 3 osutatud erikorrigeerimistest tulenevad summad;
                        
                     
                           d)
                        
                        
                           summad, mis tulenevad sellest, et liikmesriik on jätnud käesoleva määruse kohaselt nõutavad andmed tahtlikult esitamata.
                        
                     Esimese lõigu punkti d kohaldamisel arvutatakse viivis liikmesriigi poolse andmete esitamata jätmise tõttu tehtud parandustest tulenevatelt korrigeerimistelt alates komisjoni poolt selgesõnaliselt kehtestatud tähtaja lõppemise aastale järgneva aasta juuni esimesest tööpäevast.
               Kui esimeses lõigu punktis d osutatud esitamata jätmise põhjus on vääramatu jõud või muu asjaomasest liikmesriigist olenematu asjaolu, vabastatakse liikmesriik esitamata jätmisest tulenevast viivisekohustusest.
               Liikmesriigi ja komisjoni vahelised vaidlused selle üle, kas käesoleva lõike esimese lõigu punktis d osutatud väidetavat esitamata jätmist võib liikmesriigile süüks panna, lahendatakse artikli 9 lõikes 4 osutatud läbivaatamise teel.
            
            
               2.   Kui liikmesriik algatab artikli 9 lõikes 4 osutatud läbivaatamise, arvutatakse viivis alates kuupäevast, mille komisjon on artikli 9 lõike 3 kohaselt kindlaks määranud.
            
            
               3.   Alla 500 euro suuruste viivisesummade sissenõudmisest loobutakse.
            
            
               4.   Viivist nõutakse määruse (EL, Euratom) nr 609/2014 artikli 12 lõigetes 4 ja 5 sätestatud määrade ja tingimuste alusel.
            
            
               5.   Käesoleva artikli lõikes 1 osutatud viivise maksmise suhtes kohaldatakse määruse (EL, Euratom) nr 609/2014 artikli 9 lõikeid 2 ja 3 mutatis mutandis.
            
         
         V PEATÜKK
         
            RAHAVARUDE HALDAMINE
         
         
            Artikkel 12
            Rahavarude haldamist ja maksekorralduste täitmist käsitlevad nõuded
            Määruse (EL, Euratom) nr 609/2014 artikleid 14 ja 15 kohaldatakse ringlusse võtmata plastpakendijäätmetel põhinevate omavahendite suhtes mutatis mutandis.
         
         VI PEATÜKK
         
            LÕPPSÄTTED
         
         
            Artikkel 13
            Eksperdirühm
            Komisjon moodustab ametliku eksperdirühma, kuhu kuuluvad kõigi liikmesriikide esindajad ja eesistujana komisjoni esindaja. Ametliku eksperdirühma ülesanne on nõustada komisjoni ja avaldada arvamust tekkinud ja ringlusse võetud plastpakendijäätmete statistika võrreldavuse, usaldusväärsuse ja kõikehõlmavuse teemal, nõustada komisjoni andmete võrreldavuse ja usaldusväärsuse suurendamise meetmete ettevalmistamise teemal ja väljastada iga-aastaseid arvamusi liikmesriikide poolt ringlusse võtmata plastpakendijäätmetel põhinevate omavahendite eesmärgil esitatud plastpakendijäätmeandmete asjakohasuse kohta. Nimetatud ametlik eksperdirühm registreeritakse komisjoni eksperdirühmade registris ning tagatakse selle koosseisu ja töö läbipaistvus.
         
         
            Artikkel 14
            Komiteemenetlus
            
               1.   Komisjoni abistab komitee, mis on loodud direktiivi 94/62/EÜ artikli 21 lõike 1 kohaselt. Nimetatud komitee on komitee määruse (EL) nr 182/2011 tähenduses.
            
            
               2.   Käesolevale lõikele viitamisel kohaldatakse määruse (EL) nr 182/2011 artiklit 4.
            
            
               3.   Käesolevale lõikele viitamisel kohaldatakse määruse (EL) nr 182/2011 artiklit 5.
            
         
         
            Artikkel 15
            Üleminekusätted
            Et teha käesoleva määruse artiklis 6 osutatud arvutus, esitab iga liikmesriik hiljemalt käesoleva määruse jõustumisele järgneva kuu viimaseks päevaks komisjonile prognoosi ringlusse võtmata plastpakendijäätmete massi kohta alates 2021. aastast kuni käesoleva määruse jõustumisele järgneva aastani. 2021. ja 2022. aastal võivad liikmesriigid esitada oma prognoosid ringlusse võtmata plastpakendijäätmete massi kohta arvutatuna vastavalt direktiivile 94/62/EÜ, mida on muudetud Euroopa Parlamendi ja nõukogu direktiiviga (EL) 2015/720, (14) ning metoodikale, mis on sätestatud otsuses 2005/270/EÜ, mida on muudetud komisjoni rakendusotsusega (EL) 2018/896, (15) eriti selle artiklis 5.
         
         
            Artikkel 16
            Jõustumine
            Käesolev määrus jõustub otsuse (EL, Euratom) 2020/2053 jõustumise päeval.
            Seda kohaldatakse alates 1. jaanuarist 2021.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 30. aprill 2021
            
               
                  Nõukogu nimel
               
               
                  eesistuja
               
               A. P. ZACARIAS
            
         
         
            (1)  25. märtsi 2021. aasta arvamus (Euroopa Liidu Teatajas seni avaldamata)].
         
            (2)  9. oktoobri 2018. aasta arvamus (ELT C 431, 29.11.2018, lk 1).
         
            (3)  Nõukogu 14. detsembri 2020. aasta otsus (EL, Euratom) 2020/2053, mis käsitleb Euroopa Liidu omavahendite süsteemi ning millega tunnistatakse kehtetuks otsus 2014/335/EL, Euratom (ELT L 424, 15.12.2020, lk 1).
         
            (4)  Nõukogu 26. mai 2014. aasta määrus (EL, Euratom) nr 609/2014 meetodite ja menetluse kohta, millega tehakse kättesaadavaks traditsioonilised, käibemaksupõhised ja kogurahvatulul põhinevad omavahendid, ning muude sularahavajaduste rahuldamiseks vajalike meetmete kohta (ELT L 168, 7.6.2014, lk 39).
         
            (5)  Euroopa Parlamendi ja nõukogu 16. veebruari 2011. aasta määrus (EL) nr 182/2011, millega kehtestatakse eeskirjad ja üldpõhimõtted, mis käsitlevad liikmesriikide läbiviidava kontrolli mehhanisme, mida kohaldatakse komisjoni rakendamisvolituste teostamise suhtes (ELT L 55, 28.2.2011, lk 13).
         
            (6)  Euroopa Parlamendi ja nõukogu 20. detsembri 1994. aasta direktiiv 94/62/EÜ pakendite ja pakendijäätmete kohta (EÜT L 365, 31.12.1994, lk 10).
         
            (7)  Euroopa Parlamendi ja nõukogu 30. mai 2018. aasta direktiiv (EL) 2018/852, millega muudetakse direktiivi 94/62/EÜ pakendite ja pakendijäätmete kohta (ELT L 150, 14.6.2018, lk 141).
         
            (8)  Komisjoni 22. märtsi 2005. aasta otsus 2005/270/EÜ, millega vastavalt Euroopa Parlamendi ja nõukogu direktiivile 94/62/EÜ pakendite ja pakendijäätmete kohta kehtestatakse andmebaasisüsteemi vormid (ELT L 86, 5.4.2005, lk 6).
         
            (9)  Komisjoni 17. aprilli 2019. aasta rakendusotsus (EL) 2019/665, millega muudetakse otsust 2005/270/EÜ, millega vastavalt Euroopa Parlamendi ja nõukogu direktiivile 94/62/EÜ pakendite ja pakendijäätmete kohta kehtestatakse andmebaasisüsteemi vormid (ELT L 112, 26.4.2019, lk 26).
         
            (10)  Nõukogu 30. aprilli 2021. aasta määrus (EL, Euratom) 2021/768, millega kehtestatakse Euroopa Liidu omavahendite süsteemi rakendusmeetmed ning tunnistatakse kehtetuks määrus (EL, Euratom) nr 608/2014 (vt käesoleva Euroopa Liidu Teataja lk 1).
         
            (11)  Euroopa Parlamendi ja nõukogu 18. juuli 2018. aasta määrus (EL, Euratom) 2018/1046, mis käsitleb liidu üldeelarve suhtes kohaldatavaid finantsreegleid ja millega muudetakse määrusi (EL) nr 1296/2013, (EL) nr 1301/2013, (EL) nr 1303/2013, (EL) nr 1304/2013, (EL) nr 1309/2013, (EL) nr 1316/2013, (EL) nr 223/2014 ja (EL) nr 283/2014 ja otsust nr 541/2014/EL ning tunnistatakse kehtetuks määrus (EL, Euratom) nr 966/2012 (ELT L 193, 30.7.2018, lk 1).
         
            (12)  Euroopa Parlamendi ja nõukogu 17. detsembri 2013. aasta määrus (EL) nr 1307/2013, millega kehtestatakse ühise põllumajanduspoliitika raames toetuskavade alusel põllumajandustootjatele makstavate otsetoetuste eeskirjad ning tunnistatakse kehtetuks nõukogu määrused (EÜ) nr 637/2008 ja (EÜ) nr 73/2009 (ELT L 347, 20.12.2013, lk 608).
         
            (13)  Euroopa Parlamendi ja nõukogu 17. detsembri 2013. aasta määrus (EL) nr 1303/2013, millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Euroopa Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta ning tunnistatakse kehtetuks nõukogu määrus (EÜ) nr 1083/2006 (ELT L 347, 20.12.2013, lk 320).
         
            (14)  Euroopa Parlamendi ja nõukogu 29. aprilli 2015. aasta direktiiv (EL) 2015/720, millega muudetakse direktiivi 94/62/EÜ seoses õhukeste plastkandekottide tarbimise vähendamisega (ELT L 115, 6.5.2015, lk 11).
         
            (15)  Komisjoni 19. juuni 2018. aasta rakendusotsus (EL) 2018/896, milles sätestatakse õhukeste plastkandekottide aastase tarbimise arvutamise metoodika ning muudetakse otsust 2005/270/EÜ (ELT L 160, 25.6.2018, lk 6).